Slovenska kronika, 2.6.2014


Naslov: Drugi festival eko hrane na gradu Podsreda
Napoved za voditelja:

Na gradu Podsreda je Kozjanski park pripravil 2. festival ekološke hrane. Na njem so pripravili več predavanj o ekološkem kmetovanju, na 25 stojnicah pa so se predstavili številni pridelovalci te hrane s Kozjanskega in ostale Slovenije - vse do Pokolpja do Bovškega. Predstavili pa so se tudi ekološki kmetovalci iz sosednje Hrvaške. Dogajanje na gradu je popestrila tudi Srednjeveška skupina Celjani s srednjeveško animacijo.

T- Iz Podsrede GORAN ROVAN /

X- Snemalec in montažer Tomi Naglič /

Za festival ekološke hrane so se v Kozjanskem parku odločili zato, ker verjamejo, da je ekološko kmetovanje ena od najboljših trajnostnih oblik sožitja med človekom in naravo.
T- TEO HRVOJE ORŠANIČ /
X- direktor Kozjanskega parka /

»Lansko leto se je to pokazal kot dobra parkovna praksa. Dobra parkovna praksa je pa za to, ker vsako zavarovano območje v naši državi se trudi ohranit krajino in biotsko raznolikost in trudi se ohranit tudi take načine razvoja in pridelave hrane in razvoja krajine, ki upoštevajo okolje.«
S festivalom so želeli tudi promovirati ekološko kmetovanje in hkrati spodbujati pridelovalce, da se odločijo zanj. Seveda pa je takšno kmetovanje pod stalno kontrolo.
T- BISERKA PODHRAŠKI /
X- Amon Olimje /

»Ker mamo kr kontrole vsako, lahk bi rekla trikrat, štirikrat na leto, nenapovedane kontrole. Pridobili smo tud vse certifikate za to kar ponujamo in tud moramo met vse račune in vse.«
Nekateri se s tem preživljajo že nekaj časa.
T- MARTIN ŠMALČIČ /
X- Eko kmetija Šmalčič /

»Mamo permakulturni način pridelovanja, mamo pa vse od sokov, sadja, zelišča, zelenjave, pa še marsikaj, tudi čebele. Kakšen je interes za to hrano? Z ženo živiva zdaj zadnjih deset let od tega. Prodava kolko sva v stanju pridelati in možnosti je ogromno zdaj.«
V jugovzhodni Sloveniji delujeta kar dve združenji ekoloških pridelovalcev in v njih opažajo, da so tudi slovenski kupci vse bolj ozaveščeni in da je vse več povprašujejo po tej hrani. Zato bi se lahko takšne pridelave lotil še marsikdo. 
